钦定古今图书集成/理学汇编/文学典/第180卷 > 《王衡论文》 > 《今文不及先辈》
## 钦定古今图书集成/理学汇编/文学典/第180卷 > 《王衡论文》 > 《今文不及先辈》

余观后生读先辈文，其人读竟，笑为朴淡不足学。余
曰：“不然，是子心粗耳。试就先辈作过题，极力作一篇
得意文字，细细比量，彼数句便跃然，而我百十句尚
恨未尽；彼滔滔说去，一句打转，而我一步一顾犹恐
失之；彼撇撇脱脱，若泳若游，而我粘皮带骨，句雕字
镂，彼随手驾搭，自然有势，而我非牵一架子则不能”
得势。彼随题敷衍，自有话头，而我非发一议论，则别
无话头。彼有首便有尾，而我逐股逐句为首尾。彼短
文，势反汪洋，而我长文，势反急促。彼词了意不了，而
我意了词不了，即有心思奇句，发前人所未发，而三
复思之，乃多是不必作、不当作者，则我之不及古人
远矣。